**Erasmus studentska povelja**

|  |
| --- |
| *Ova Studentska povelja navodi vaša prava i obveze te pruža informacije o tome što možete očekivati od vaše organizacije pošiljatelja i primatelja na svakom koraku vaše mobilnosti.* |

* Visokim učilištima koja sudjeluju u programu Erasmus+ dodjeljuje se Erasmus povelja u visokom obrazovanju od strane Europske komisije u kojoj se obvezuju podupirati, olakšavati te priznavati vaše aktivnosti mobilnosti.
* S vaše strane, vi se obvezujete poštivati pravila i obveze iz Erasmus+ ugovora o dodjeli financijske potpore koji ste potpisali s vašom organizacijom pošiljateljem.

#### **Prije vašeg razdoblja mobilnosti**

* Od trenutka kada ste odabrani kao Erasmus+ student, imate pravo na savjetovanje u pogledu partnerskih ustanova ili poduzeća u kojima ćete ostvariti vaše razdoblje mobilnosti te aktivnosti koje tamo možete provoditi.
* Imate pravo na dobivanje informacija o načinu ocjenjivanja u ustanovi primatelju kao i na dobivanje informacija o pribavljanju vize, stjecanju osiguranja te pronalasku smještaja od strane vaše ustanove/poduzeća pošiljatelja i primatelja. Možete pronaći sve dotične kontakte te izvore informacija u međuinstitucijskom sporazumu potpisanom između ustanova pošiljatelja i primatelja.
* Potpisat ćete Ugovor o dodjeli financijske potpore s vašom ustanovom pošiljateljem (čak i ako ne primate financijsku potporu iz EU sredstava) te Sporazum o učenju s ustanovom/poduzećem pošiljateljem i primateljem. Dobra priprema vašeg Sporazuma o učenju je ključ uspjeha vašeg iskustava mobilnosti te osiguravanja priznavanja vašeg razdoblja mobilnosti. U njemu se navode detalji vaših planiranih aktivnosti u inozemstvu (uključujući kreditne bodove koje trebate steći,a koji će se uračunati u vaš studij u matičnoj ustanovi).
* Nakon što ste odobrani, sudjelovat ćete u online jezičnoj procjeni (ako je dostupna na vašem nastavnom/radnom jeziku u inozemstvu) što će omogućiti vašoj ustanovi pošiljatelju da vam, prema potrebi, ponudi najprikladniju jezičnu potporu. Trebali biste u potpunosti iskoristiti ovu mogućnost za usavršavanje vaših jezičnih vještina do preporučene razine.

#### **Tijekom vašeg razdoblja mobilnosti**

* Trebali biste u potpunosti iskoristiti prednosti mogućnosti učenja koje vam se nude u ustanovi/poduzeću primatelju, u isto vrijeme poštivajući pravila i propise te biste trebali nastojati dati sve od sebe u svim relevantnim ispitima i drugim oblicima ocjenjivanja.
* Možete zatražiti promjenu vašeg Sporazuma o učenju samo u iznimnim situacijama i u okviru vremenskog roka kojeg odrede vaša ustanova pošiljatelj i primatelj. U tom slučaju, morate osigurati da su te promjene odobrene od ustanove/poduzeća pošiljatelja i primatelja u roku od dva tjedna od zahtjeva te sačuvati kopije njihovog odobrenja poslanog e-poštom. Promjene zbog produljenja trajanja razdoblja mobilnosti bi također trebale biti načinjene što je prije moguće.
* Vaša ustanova/poduzeće primatelj se obvezuje odnositi se prema vama na isti način kao i prema svojim matičnim studentima/zaposlenicima, a vi biste trebali uložiti trud s ciljem integracije u novu sredinu.
* Vaša ustanova primatelj neće od vas tražiti plaćanje školarine, troškova upisa, ispita, pristupa laboratoriju i knjižnici tijekom razdoblja mobilnosti. Međutim, mogu vam naplatiti sitne naknade kao što naplaćuju i lokalnim studentima za troškove poput osiguranja, članstva u studentskom zboru te korištenja raznih materijala.
* Pozvani ste sudjelovati u udruženjima koja postoje u vašoj ustanovi/poduzeću primatelju kao što su mreže mentora-prijatelja *(buddies)* u organizaciji studentskih organizacija kao što je „Erasmus studentska mreža“.
* Vaša studentska stipendija ili studentski zajam iz vaše matične zemlje mora se zadržati tijekom vašeg boravka u inozemstvu.

**III. Nakon vašeg razdoblja mobilnosti**

* Imate pravo na dobivanje punog akademskog priznavanja od strane vaše ustanove pošiljatelja za uspješno završene aktivnosti tijekom vašeg razdoblja mobilnosti u skladu sa Sporazumom o učenju.
* Ukoliko studirate u inozemstvu, vaša ustanova primatelj će vam izdati Prijepis ocjena u kojem su zabilježeni vaši rezultati u obliku postignutih kreditnih bodova i ocjena (obično za manje od pet tjedana nakon završetka ispita). Po primitku tog dokumenta, vaša organizacija pošiljatelj će vam dati sve informacije o priznavanju u maksimalnom roku od pet tjedana. Priznate komponente (primjerice kolegiji) će se naći u vašoj Dopunskoj ispravi o studiju.
* Ukoliko obavljate stručnu praksu, vaše poduzeće će vam izdati Potvrdu o stručnoj praksi u kojoj su navedeni svi zadatci koje ste obavili te vrednovanje, a ukoliko je to predviđeno u vašem Sporazumu o učenju, vaša ustanova pošiljatelj će vam također izdati Prijepis ocjena. Ako stručna praksa nije bila dio kurikuluma, to razdoblje bit će barem zabilježeno u vašoj Dopunskoj ispravi o studiju i, ako to želite, u vašem dokumentu Europass mobilnost.
* Trebate proći kroz online jezičnu procjenu, ako je dostupna na vašem nastavnom/radnom jeziku u inozemstvu, s ciljem praćenja jezičnog napretka tijekom vaše mobilnosti.
* Morate ispuniti upitnik kako biste pružili povratnu informaciju o vašem Erasmus razdoblju mobilnosti vašoj ustanovi pošiljatelju i primatelju, Nacionalnoj agenciji ustanove pošiljatelja i primatelja te Europskoj komisiji.
* Pozvani ste uključiti se u „Udruženje bivših Erasmus+ studenata i alumni udruga“ i potiče vas se na dijeljenje vašeg iskustva mobilnosti s vašim prijateljima, drugim studentima, osobljem iz vaše ustanove, novinarima. Omogućite drugim ljudima da imaju koristi od vašeg iskustva, uključujući mlade učenike.

*Ako imate neki problem, u svakom trenutku:*

* *Morate jasno utvrditi problem te provjeriti vaša prava i obveze u skladu s vašim ugovorom o dodjeli financijske potpore.*
* *Nekoliko djelatnika radi u vašoj ustanovi pošiljatelju i primatelju kako bi pomogli Erasmus studentima. Ovisno o prirodi problema i trenutku kada se pojavi, kontakt osoba ili odgovorna osoba u ustanovi pošiljatelju ili primatelju (ili poduzeću primatelju kada se radi o stručnoj praksi) će vam moći pomoći. Njihova imena i kontakt podaci su navedeni u vašem Sporazumu o učenju.*
* *Ukoliko je potrebno, koristite službeni postupak žalbe u vašoj ustanovi pošiljatelju.*
* *Ako vaša ustanova pošiljatelj ili primatelj ne ispunjava svoje obveze navedene u Erasmus povelji za visoko obrazovanje ili u vašem ugovoru o dodjeli financijske potpore, možete se obratiti nadležnoj Nacionalnoj agenciji.*